กลุ่ม EA เด้ง! ขานรับ ครม. เคาะแพ็กเกจกระตุ้น “รถอีวี”
EA-NEX-BYD ควงแขนวิ่ง! ขานรับประเด็น ครม. เคาะแพ็กเกจกระตุ้นรถอีวีภายในประเทศ เว้นภาษีประกอบ-ลดภาษีประจำปี เพื่อตามแผนการผลักดันให้ประเทศไทยเป็นฐานการผลิตรถยนต์ไฟฟ้าที่สำคัญแห่งหนึ่งของโลก
EA-NEX-BYD ควงแขนวิ่ง! ขานรับประเด็น ครม. เคาะแพ็กเกจกระตุ้นรถอีวีภายในประเทศ เว้นภาษีประกอบ-ลดภาษีประจำปี เพื่อตามแผนการผลักดันให้ประเทศไทยเป็นฐานการผลิตรถยนต์ไฟฟ้าที่สำคัญแห่งหนึ่งของโลก
27 ก.ค. 2565

ผู้สื่อข่าวรายงานว่า วันนี้ (27 ก.ค. 65) ณ เวลา 10:58 น. ราคาหุ้นกลุ่มบริษัท EA ต่างปรับตัวขึ้นถือเป็นการตอบรับ ครม.ที่เห็นชอบมาตรการสนับสนุนการใช้รถยนต์ไฟฟ้าภายในประเทศ ตามแผนการผลักดันให้ประเทศไทยเป็นฐานการผลิตรถยนต์ไฟฟ้าที่สำคัญแห่งหนึ่งของโลก ผ่านมาตรการทางภาษี 2 ส่วน ลดอัตราภาษีประจำปีลงร้อยละ 80 และการยกเว้นอากรศุลกากร สำหรับรถยนต์ไฟฟ้าแบบแบตเตอรี่
บริษัท พลังงานบริสุทธิ์ จำกัด (มหาชน) หรือ EA ราคาหุ้นอยู่ที่ระดับ 82.50 บาท บวก 2.00 บาท หรือ 2.48% ทำจุดสูงสุดที่ระดับ 82.50 บาท ทำจุดต่ำสุดที่ระดับ 80.75 บาท ด้วยมูลค่าการซื้อขาย 349.41 ล้านบาท
บริษัท เน็กซ์ พอยท์ จำกัด (มหาชน) หรือ NEX ราคาหุ้นอยู่ที่ระดับ 16.30 บาท บวก 0.30 บาท หรือ 1.88% ทำจุดสูงสุดที่ระดับ 16.60 บาท ทำจุดต่ำสุดที่ระดับ 16.10 บาท ด้วยมูลค่าการซื้อขาย 55.20 ล้านบาท
บริษัทหลักทรัพย์ บียอนด์ จำกัด (มหาชน) หรือ BYD ราคาหุ้นอยู่ที่ระดับ 11.60 บาท บวก 0.20 บาท หรือ 1.75% ทำจุดสูงสุดที่ระดับ 11.80 บาท ทำจุดต่ำสุดที่ระดับ 11.50 บาท ด้วยมูลค่าการซื้อขาย 52.20 ล้านบาท
สำหรับรายละเอียดของข้อมูลรถยนต์ไฟฟ้า โดยทาง พล.อ.ประยุทธ์ จันทร์โอชา นายกรัฐมนตรี และรมว.กลาโหม เปิดเผยภายหลังการประชุมคณะรัฐมนตรี หรือ ครม.ว่า ที่เห็นชอบมาตรการสนับสนุนการใช้รถยนต์ไฟฟ้าภายในประเทศ ตามแผนการผลักดันให้ประเทศไทยเป็นฐานการผลิตรถยนต์ไฟฟ้าที่สำคัญแห่งหนึ่งของโลก ผ่านมาตรการทางภาษี 2 ส่วน ได้แก่
1.ลดอัตราภาษีประจำปีลงร้อยละ 80 จากอัตราที่กำหนดตามขนาดของรถเป็นระยะเวลา 1 ปี สำหรับรถยนต์ที่ขับเคลื่อนด้วยพลังงานไฟฟ้าเพียงอย่างเดียว ที่จดทะเบียนตั้งแต่วันที่ 1 ตุลาคม 2565-30 กันยายน 2568 คาดว่าจะมีรถยนต์ไฟฟ้าที่ได้รับประโยชน์มากกว่า 128,000 คัน
2.การยกเว้นอากรศุลกากร สำหรับรถยนต์ไฟฟ้าแบบแบตเตอรี่ ได้แก่ รถยนต์นั่งทั่วไป รถยนต์โดยสารสำหรับไม่เกิน 10 คน รถกระบะแบบพลังงานไฟฟ้า ที่ประกอบผลิตภายในประเทศ ตั้งแต่วันที่ร่างประกาศฉบับนี้ โดยมีผลใช้บังคับจนถึง 31 พฤษภาคม 2568
นายกรัฐมนตรี คาดว่า ทั้ง 2 มาตรการจะช่วยสนับสนุนให้อุตสาหกรรมรถยนต์ไฟฟ้าเกิดการเติบโต ด้วยการส่งเสริมสร้างแรงจูงใจใช้รถยนต์ไฟฟ้าในประเทศที่เป็นมิตรต่อสิ่งแวดล้อมจะช่วยกระตุ้นระบบเศรษฐกิจ ยานยนต์ไฟฟ้าในประเทศได้อีกด้วย